**Budapest Főváros II. Kerületi Önkormányzat**

**Gazdasági és Tulajdonosi Bizottság**

**8/2021.**

**JEGYZŐKÖNYV**

**Készült:** A Gazdasági és Tulajdonosi Bizottság 2021. november 5-i rendkívüli ülésén 8.30 órai kezdettel a Budapest II. kerületi Polgármesteri Hivatal, Budapest II. kerület Mechwart liget 1. földszinti nagytárgyalójában.

**Jelen vannak:** **érkezett**

dr. Biró Zsolt bizottsági elnök 8:30

Besenyei Zsófia bizottsági tag 8:30

dr. Kalota Ágnes Mária bizottsági tag 8:30

Kiss Roland bizottsági tag 8:30

dr. Szepesházi Péter bizottsági tag 8:30

Harján Dávid meghívott

Rádl Zoltán meghívott

dr. Toók Gabriella meghívott

dr. Varga Alexandra meghívott

Kertész Anna jegyzőkönyvvezető

Dr. Biró Zsolt, a Gazdasági és Tulajdonosi Bizottság elnöke (a továbbiakban: Elnök) köszönti a megjelenteket. Külön köszönti Harján Dávidot, a II. Kerületi Városfejlesztő Zrt. új vezérigazgatóját és jó munkát kíván számára. Tájékoztatásul elmondja, hogy dr. Sánta Zsófia betegség miatt és Ernyey László bizottsági tagok jelezték, nem tudnak az ülésen részt venni.

Megállapítja, hogy a Bizottság 7 tagja közül 5 tag van jelen, a Bizottság határozatképes.

Elnök javaslatot tesz a jegyzőkönyv hitelesítőre dr. Szepesházi Péter személyében, majd a javaslatot szavazásra bocsátja.

Elnök megállapítja, hogy a Bizottság a szavazás eredményeként az alábbi döntést hozta:

**Budapest Főváros II. Ker. Önkormányzat Gazdasági és**

**Tulajdonosi Bizottságának 404/2021.(XI.05.) határozata**

A Gazdasági és Tulajdonosi Bizottság úgy dönt, hogy a jelen jegyzőkönyv hitelesítésével dr. Szepesházi Péter bizottsági tagot bízza meg.

(5 bizottsági tag van jelen, 5 igen, 0 nem, 0 tartózkodás)

Elnök megállapítja, hogy a Bizottság a szavazás eredményeként az alábbi döntést hozta:

**Budapest Főváros II. Ker. Önkormányzat Gazdasági és**

**Tulajdonosi Bizottságának 405/2021.(XI.05.) határozata**

A Gazdasági és Tulajdonosi Bizottság úgy dönt, hogy a napirendet az alábbiak szerint fogadja el:

1. Tulajdonosi döntés a 14812 hrsz. alatt nyilvántartott 1023 Budapest II. kerület Zsigmond tér 8. sz. alatti Társasház által 2021. október 29. napján kiírt írásbeli szavazás során a 4/2021. (2021. október 29.-november 5.) határozati javaslat megszavazásáról

(5 bizottsági tag van jelen, 5 igen, 0 nem, 0 tartózkodás)

**Napirend 1. pont**

Tulajdonosi döntés a 14812 hrsz. alatt nyilvántartott 1023 Budapest II. kerület Zsigmond tér 8. sz. alatti Társasház által 2021. október 29. napján kiírt írásbeli szavazás során a 4/2021. (2021. október 29.-november 5.) határozati javaslat megszavazásáról

Előterjesztő: dr. Toók Gabriella Vagyonhasznosítási és Ingatlan-nyilvántartási Osztály osztályvezető

**Dr. Biró Zsolt** megjegyzi, hogy számára az derül ki az előterjesztésből, nem teljesen egyértelmű, hogy az ajánlat mire vonatkozik. Nem mindegy a tulajdonos Önkormányzat számára, hogy milyen munkákat fognak elvégezni azért a bizonyos összegért. A cél az, hogy a lehető legszélesebb körű felújítási munkák valósuljanak meg.

**Harján Dávid** válaszol, hogy valóban nem mindegy és valóban nem is teljesen egyértelmű, hogy mi van az ajánlatban. Szövegesen a nyugati homlokzat felújítása van benne, ami valószínűleg azért került így bele, mert a nyugati oldal van messze a legrosszabb állapotban, konkrétan nincs már rajta vakolat. Elmondja, hogy kollégája, Rádl Zoltán megvizsgálta a műszaki leírás tartalmát, amiből egyértelműen lejött, hogy mindhárom homlokzat részleges helyreállítását tartalmazza.

A lényeg az lenne, hogy a Kormányhivatal által elindított eljárásban megfogalmazott munkálatok el legyenek végezve. A Társasház Számvizsgáló Bizottsága felkért egy igazságügyi szakértőt annak megállapítására, hogy melyek azok a munkák, amelyek megfelelnek a Kormányhivatal elvárásainak és arra kértek ajánlatot, csak a szövegben egy kicsit nagyobb hangsúlyt kapott a nyugati homlokzat, mint egyébként kellett volna. A Kormányhivatal aktuális ízlésétől is függhet, mert nem határozta meg a pontos műszaki tartalmat. De úgy vélik (az előterjesztő), az ajánlatban szereplő munkák elvégzése alkalmas lesz arra, hogy a Kormányhivatal eljárása leálljon. Hozzáteszi, hogy a valóság persze a jövőben fog eldőlni.

**Rádl Zoltán** kiegészítésként elmondja, hogy az árajánlatban, amiben mennyiségek is szerepelnek, tetten érhető, hogy az anyagmennyiség több, mint amit a nyugati homlokzat igényel.

Sajnos az idő rövidsége és az ajánlat részletezettsége nem teszi lehetővé, hogy olyan pontosan ellenőrizzék, de az - a nem pontosan megfogalmazott cím és ajánlat adás ellenére – indirekt módon látszik, hogy a munkák nem csak a nyugati homlokzatot fogják érinteni.

**Dr. Biró Zsolt** megjegyzi, hogy az esetleges félreértések megelőzése végett a kivitelezési szerződéskötésnél érdemes lenne ezeket tisztázni, pontosítani, hogy a későbbiekben, amikor teljesítésre kerül a sor, senki ne hivatkozhasson arra, hogy nem volt egyértelmű az ajánlat.

A hozzászólásokat követően Elnök szavazásra bocsátja a jegyzőkönyv mellékletét képező, a napirend tárgyában készített előterjesztés **A./** határozati javaslatát az előterjesztésben leírtakkal egyező tartalommal, változtatás nélkül.

Elnök megállapítja, hogy a Bizottság a szavazás eredményeként az alábbi döntést hozta:

**Budapest Főváros II. Ker. Önkormányzat Gazdasági és**

**Tulajdonosi Bizottságának 406/2021.(XI.05.) határozata**

A Gazdasági és Tulajdonosi Bizottság úgy dönt, hogy felhatalmazza a II. Kerületi Városfejlesztő Zrt-t, hogy a 14812 hrsz. alatt nyilvántartott 1023 Budapest II. kerület Zsigmond tér 8. sz. alatti Társasház vonatkozásában 2021. október 28. napján érkezett elektronikus levél mellékletét képező szavazó lapon a 4/2021. (2021. október 29.-november 5.) számú határozati javaslat tekintetében „**IGEN**”-nel szavazzon**.**

A Polgármester felkéri dr. Toók Gabriellát a Vagyonhasznosítási és Ingatlan-nyilvántartási Osztály vezetőjét, valamint Harján Dávidot, a II. Kerületi Városfejlesztő Zrt. vezérigazgatóját, hogy a szükséges intézkedéseket tegyék meg.

**Felelős:** Polgármester

**Határidő:** azonnal

(5 bizottsági tag van jelen, 5 igen, 0 nem, 0 tartózkodás)

A bizottsági tagok megállapodnak a következő rendes ülés időpontjában, ami a képviselő-testületi ülést megelőző hétfő, feltehetően november 22., 15.00 óra.

8 óra 40 perckor Elnök az ülést bezárja.

A jegyzőkönyv gépelve 2021. november 5. napján.

……………………………….

**dr. Biró Zsolt**

Bizottság elnöke

Hitelesítette: ……………………………

**dr. Szepesházi Péter**

……….………………………

**Kertész Anna**

Jegyzőkönyvvezető

|  |
| --- |
| **Kapják:**  Jegyzői Titkárság  Budapest Főváros Kormányhivatala |